A Bizottság 1343/2003/EK rendelete
(2003. július 23.)
az Európai Unió stabilizációs és társulási folyamatában részt vevő vagy ahhoz kapcsolódó országokra és területekre kivételes kereskedelmi intézkedések bevezetéséről szóló 2007/2000/EK tanácsi rendelettel előírt rendelkezéseknek a Szerbia és Montenegróból behozott, az 1701 és az 1702 KN-kód alá tartozó cukor tekintetében egy további hat hónapos időszakra történő felfüggesztéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 607/2003/EK bizottsági rendelettel [1] módosított, az Európai Unió stabilizációs és társulási folyamatában részt vevő vagy ahhoz kapcsolódó országokra és területekre kivételes kereskedelmi intézkedések bevezetéséről, a 2820/98/EK rendeletet módosításáról, illetve az 1763/1999/EK és a 6/2000/EK rendelet hatályon kívül helyezéséről szóló, 2000. szeptember 18-i 2007/2000/EK tanácsi rendeletre [2], és különösen annak 12. cikke (3) bekezdésére,
mivel:
(1) A 764/2003/EK bizottsági rendelet [3] a Szerbia és Montenegróból behozott, 1701 és 1702 KN-kód alá tartozó cukor tekintetében egy három hónapos időszakra felfüggesztette a 2007/2000/EK tanácsi rendelettel előírt preferenciális rendelkezéseket.
(2) A fenti döntés alapján olyan megállapításokat tettek Szerbia és Montenegróban, amelyek szerint az 1701 és az 1702 KN-kód alá tartozó cukor preferenciális származásának minősítési és ellenőrzési rendszere nem teszi lehetővé, hogy a kedvezményezett ország illetékes hatóságai ellenőrizzék a termékek származó helyzetét, valamint hogy közigazgatási együttműködést biztosítsanak, ahogyan azt a származási bizonyíték ellenőrzése megköveteli.
(3) Következésképp a 2007/2000/EK rendelet 12. cikkének (1) bekezdésében megállapított rendelkezések alkalmazása tekintetében felfüggesztési intézkedésről hoztak döntést.
(4) A 2007/2000/EK rendelet 12. cikkének (3) bekezdése megállapítja, hogy a felfüggesztési időszak végeztével a Bizottság döntést hoz a felfüggesztési intézkedés megszüntetéséről vagy meghosszabbításáról.
(5) A cukor preferenciális származásának minősítési és ellenőrzési rendszerében megállapított hiányosságok tekintetében Szerbia és Montenegró helyzetében - ezen országok hatóságainak folyamatos erőfeszítései ellenére - nem volt jelentős változás. A helyzet orvoslására továbbá jelentős időre van szükség.
(6) A Bizottság ezért úgy ítéli meg, hogy a 2007/2000/EK tanácsi rendelet 12. cikke (3) bekezdésének alkalmazására vonatkozó felfüggesztési intézkedést az 1701 és az 1702 KN-kód alá tartozó, Szerbia és Montenegróból származónak nyilvánított cukor tekintetében egy további hat hónapos időszakra meg kell hosszabbítani.
(7) A Vámkódex Bizottságot ennek megfelelően értesítették,
ELFOGADTA EZT A RENDELETET:
1. cikk
A 2007/2000/EK tanácsi rendelettel előírt, a Szerbia és Montenegróból behozott, az 1701 és az 1702 KN-kód alá tartozó cukorra vonatkozó preferenciális rendelkezéseket további hat hónapos időszakra felfüggesztik.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2003. augusztus 8-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. július 23-án.